степента на претърпените вреди възможно най-бързо и във всички случаи в рамките на един месец след публикуването в Официален вестник на забраната за извършване на риболовни дейности в съответствие с член 36 от Регламента за контрол.
 Член 60
 Разпределение на наличните възможности за риболов
 1. Когато вредата не е отстранена изцяло или частично чрез действие в съответствие с член 20, параграф 5 от Регламент (ЕО) No 2371/2002, Комисията предприема възможно най-бързо след получаване на информацията, посочена в член 59 от настоящия регламент, необходимите мерки за поправяне на причинените вреди.
 2. Мерките, посочени в параграф 1, определят:
 а)
 държавите-членки, които са понесли вредата („ощетени държави-членки“) и размерите на тази вреда (заедно с намалението чрез каквато и да е размяна на квоти);
 б)
 когато е приложимо, кои държави-членки са превишили своите възможности за риболов („превишилите държави-членки“) и размера на превишаването на възможностите за риболов (заедно с намалението чрез размяна съгласно член 20, параграф 5 от Регламент (ЕО) No 2371/2002);
 в)
 когато е приложимо, количествата за приспадане от възможностите за риболов на превишилите държави-членки, пропорционално на превишените възможности за риболов;
 г)
 когато е приложимо, допълнителни количества за прибавяне към възможностите за риболов на ощетените държави-членки, пропорционално на понесената вреда;
 д)
 когато е приложимо, датата или датите, на които се извършва прибавяне на допълнителни количества и приспадане;
 е)
 когато е приложимо, всякакви други необходими мерки за поправяне на понесените вреди.
 ГЛАВА VII
 Мощност на двигателите
 Член 61
 Сертифициране на мощността на двигателя
 1. Сертифицирането на максималната продължителна мощност на нов, заместващ и претърпял технически изменения задвижващ двигател по член 40, параграфи 1 и 2 от Регламента за контрол, се извършва в съответствие с Регламент (ЕИО) No 2930/86 на Съвета (26).
 2. Задвижващ двигател се смята за претърпял технически изменения, посочени в параграф 1, в случай че някои от неговите основни компоненти (части), включително но не само оборудване за впръскване, клапани или турбокомпресор, бутала, цилиндрови втулки, мотовилки, цилиндрови глави, са били видоизменени или заменени с нови части с различни технически спецификации, които са довели до различна мощност, или когато настройките на двигателя като настройките за впръскване, конфигурацията на турбокомпресора, или ходът на клапана са били променени. Характерът на техническото изменение се обяснява ясно в сертифицирането, посочено в параграф 1.
 3. Притежателят на лицензията за риболов уведомява компетентните органи преди монтирането на нов задвижващ двигател или преди съществуващият задвижващ двигател да бъде заменен или технически изменен.
 4. Настоящият член се прилага за риболовни кораби, които подлежат на режим за риболовното усилие, считано от 1 януари 2012 г. За другите риболовни кораби той се прилага от 1 януари 2013 г. Настоящият член се прилага само за риболовни кораби, на които са монтирани нови задвижващи двигатели, или за онези, чиито съществуващи двигатели са били заменени или технически изменени след влизане в сила на настоящия регламент.
 Член 62
 Проверка и план за статистически извадки
 1. За целите на проверката на мощността на двигателя в съответствие с член 41 от Регламента за контрол държавите-членки изготвят план за статистически извадки за идентификацията на онези риболовни кораби или групи риболовни кораби в